Produse și servicii furnizate în 2011 (2010)

Europol ca principal centru de asistență în UE pentru operațiunile de aplicare a legii Fișiere de lucru pentru analiză, rapoarte de analiză operațională și alte tipuri de raportare, asistență operațională la fața locului și de la sediul central, echipe comune de anchetă — Europol a sprijinit autoritățile competente din statele membre ale UE în 13 697 de cazuri transfrontaliere, o creștere cu 17 % față de 2010. 21 % din aceste cazuri transfrontaliere erau legate de droguri; — Europol a lansat sau a susținut activ 694 de anchete desfășurate în statele membre (din care majoritatea sunt încă în curs), oferind asistență operațională și analitică aprofundată. Operațiunile pentru care s-a acordat cel mai frecvent sprijinul Europol se axau pe domenii precum canabisul, formele organizate de imigrație ilegală, drogurile sintetice și traficul de ființe umane; — Europol a elaborat 984 de rapoarte de identificare a unor elemente comune între anchete și 340 de rapoarte de analiză operațională; — Anchetatorii principali în cadrul operațiunilor desfășurate în statele membre și experții din partea statelor membre au exprimat un nivel ridicat de satisfacție față de asistența operațională și analitică acordată de Europol; — S-a înregistrat o creștere sensibilă a nivelului de asistență operațională acordată statelor membre, ceea ce confirmă tendința observată în anii anteriori, și anume cea de creștere a numărului solicitărilor adresate tuturor serviciilor din cadrul Europol. Europol a continuat să furnizeze sprijin financiar pentru participarea la reuniunile operaționale și să ofere susținere anchetelor legate de falsificarea monedei euro; — Europol a depus un volum semnificativ de eforturi în vederea dezvoltării noului concept pentru gestionarea fișierelor de lucru pentru analiză, care va genera un număr de beneficii importante pentru statele membre, de exemplu creșterea rapidității de răspuns la solicitările adresate de statele membre; — Europol a oferit sprijin pentru 17 echipe comune de anchetă, la care a participat în calitate de membru deplin; — Europol a creat un centru operațional modernizat, care permite o mai bună coordonare a tuturor informațiilor primite și direcționarea centralizată a informațiilor operaționale și care asigură o funcție de gestionare și de coordonare și o funcție de ierarhizare a priorităților operaționale; — Europol a acordat un sprijin activ pentru stabilirea și implementarea ciclului 2011-2013 de politici al UE, care se bazează pe OCTA 2011 (Organised Crime Threat Assessment 2011 – Evaluarea privind amenințarea pe care o reprezintă criminalitatea organizată – 2011). Europol a organizat o serie de ateliere destinate să stabilească obiectivele strategice pentru fiecare dintre cele opt priorități ale luptei împotriva criminalității organizate și să transpună aceste obiective strategice în planuri operaționale de acțiune anuale bazate pe modelul elaborat de Europol; — Unitatea specializată creată în cadrul Europol a continuat să desfășoare activități în vederea îndeplinirii rolului atribuit Europol în cadrul Programului de urmărire a finanțărilor în scopuri teroriste; unitatea în cauză a prelucrat toate solicitările în acest sens adresate de Statele Unite ale Americii și a urmărit toate pistele comunicate. În plus, Europol a lansat o campanie de sensibilizare a diferiților practicieni din cadrul autorităților competente, a procurorilor etc., cu privire la Programul de urmărire a finanțărilor în scopuri teroriste. Europol a participat, de asemenea, la reuniunile experților de la Bruxelles, în cadrul cărora a fost dezbătut sistemul din UE echivalent al Programului de urmărire a finanțărilor în scopuri teroriste al Statelor Unite ale Americii. Capacitatea de analiză strategică Rapoarte de analiză strategică (evaluări privind amenințările, rapoarte de situație și notificări de informații) — Evaluări privind amenințările: Frauda legată de cărțile de credit; Traficul de ființe umane; Comparație între prioritățile și metodele UE și cele ale Statelor Unite ale Americii în materie de combatere a criminalității organizate transfrontaliere; Evaluarea privind amenințarea pe care o reprezintă criminalitatea organizată (OCTA); Criminalitatea organizată în zona danubiană; Evenimente sportive internaționale majore (Cupa Europeană de Fotbal din Polonia și Ucraina); Liberalizarea regimului vizelor pentru Ucraina: impactul asupra securității UE; Liberalizarea regimului vizelor pentru Moldova: impactul asupra securității UE; — Rapoarte de situație: Raport comun (Frontex, OLAF, DG TAXUD, Comisia Europeană) cu privire la criminalitatea organizată la frontierele UE; Evenimente nucleare și radioactive; Raport privind situația și evoluția terorismului în UE (TE-SAT); — Notificări OC-SCAN privind existența unor amenințări: traficul cu specii pe cale de dispariție realizat de grupuri infracționale organizate; implicarea unui grup infracțional organizat mobil în comerțul ilegal cu coarne de rinocer; eliminarea ilegală a deșeurilor și traficul ilegal de deșeuri; intensificarea comercializării de pesticide contrafăcute și de alte pesticide ilegale pe teritoriul Europei; — Produse bazate pe cunoaștere: contribuția Europol la manualul pentru misiunile derulate în cadrul politicii de securitate și apărare comune; fișă informativă și profil de risc pentru operațiunea polițienească comună „Eurocar”. Europol ca centru de informare al UE privind criminalitatea Capacitățile de gestionare a informațiilor, Aplicația de rețea pentru schimbul securizat de informații (Secure Information Exchange Network Application – SIENA), Sistemul informațional Europol (Europol Information System – EIS), Rețeaua de birouri de legătură — În 2011, Europol, statele membre și partenerii externi au primit, în total, 222 135 de mesaje prin SIENA, ceea ce reprezintă o creștere de 34 % față de 2010; — Până la sfârșitul anului 2011, erau conectate la SIENA birourile naționale de recuperare a bunurilor din 15 state membre. Proiectul va continua în 2012; — La sfârșitul anului 2011, 13 state membre utilizau soluții automatizate de încărcare de date care să le permită alimentarea automatizată a datelor în EIS. Proiectul va continua în 2012; — La 28 octombrie 2011, conținutul sistemului EIS cuprindea 200 000 de obiecte; — S-au continuat activitățile privind îmbunătățirea funcțiilor de căutare concomitentă („federată”) în toate aplicațiile de la nivelul Europol; — Aplicația Europol Links Manager (ELM) a devenit operațională la sfârșitul lunii octombrie 2011. Noua funcție permite verificarea încrucișată automatizată a fișierelor de lucru pentru analiză, a depozitului de date creat în temeiul articolului 10 alineatul (4), a sistemului EIS și a sistemului ERES (Enhanced Risk Entities Solution); — Ofițerii de legătură ai Europol asigură o legătură activă între sediul Europol de la Haga și cele 27 de unități naționale ale Europol din capitalele statelor membre. Aceasta este o rețea unică de 145 de ofițeri de legătură care au un rol important în activitățile cotidiene de aplicare a legii prin facilitarea schimbului de informații, precum și prin oferirea de asistență și coordonare pentru anchetele în curs. Europol găzduiește, de asemenea, ofițeri de legătură din 10 țări care nu sunt membre UE și din organizații care colaborează cu Europol pe baza acordurilor de cooperare. Această rețea de birouri de legătură este sprijinită de canale securizate de comunicare puse la dispoziție de Europol. În plus, Europol a detașat doi ofițeri de legătură la Washington (SUA) și unul la sediul Interpol de la Lyon (Franța). Europol ca pol de expertiză în UE în materie de aplicare a legii Platforme Europol dedicate experților (Europol Platforms for Experts - EPE), platforme pentru schimbul de date și soluții de stocare, produse și servicii bazate pe cunoaștere, formare, conferințe și sesiuni de sensibilizare — Au fost create 19 platforme pe Platforma Europol dedicată experților, numărul de conturi create pe această platformă și de utilizatori activi ai acesteia fiind în continuă creștere; — În ceea ce privește criminalitatea informatică, Europol a lut măsuri în vederea consolidării expertizei sale operaționale și strategice în domenii-cheie de activitate precum infracțiunile online, inclusiv atingerea adusă vieții private și furtul de identitate, exploatare sexuală a copiilor, frauda prin intermediul marketingului de masă, frauda cu carduri de plată și furtul de proprietate intelectuală. S-au adus îmbunătățiri infrastructurii și instrumentelor Centrului pentru criminalitate informatică. Europol a întărit, de asemenea, parteneriatele existente încheiate cu alte organisme responsabile de securitatea informatică în UE, cum ar fi Agenția Europeană pentru Securitatea Rețelelor Informatice și a Datelor (ENISA), Eurojust, Colegiul European de Poliție (CEPOL), astfel încât UE să poată furniza o reacție colectivă la amenințarea reprezentată de criminalitatea informatică, aflată în permanentă evoluție; — Comisia Europeană/OLAF, Banca Centrală Europeană și Europol au organizat împreună cea de a Doua Conferință Internațională privind Protejarea Monedei Euro împotriva Falsificării (Conferința privind euro din 2011) la noul sediu al Europol din Haga, între 23 și 25 noiembrie 2011; — Europol a oferit sprijin pentru CEPOL pentru elaborarea și predarea modulelor de formare/sensibilizare destinate să contribuie și mai mult la asistența acordată statelor membre în ceea ce privește implementarea modelelor naționale de informații. Europol a participat, în 2011, la un seminar cu durata de o săptămână organizat la sediul CEPOL în vederea planificării modulelor de formare. Relații externe Relații cu partenerii de cooperare — Europol cooperează cu mai mulți parteneri din UE, precum și cu țări terțe și diverse organizații. Schimbul de informații cu acești parteneri are loc pe baza acordurilor de cooperare. Acordurile strategice fac posibilă comunicarea tuturor informațiilor, cu excepția datelor cu caracter personal, între părțile implicate, în timp ce acordurile operaționale permit și schimbul de date cu caracter personal; — În prezent, Europol cooperează cu 18 țări din afara UE, cu 9 organisme și agenții ale UE și cu 3 alte organizații internaționale, inclusiv Interpol, care este prezent în numeroase aspecte ale activității operaționale a Europol; — În octombrie 2011, Interpol (1) și Europol au adoptat, în cooperare, un plan de acțiune operațional în domenii-cheie cu implicații pentru securitate; — La sfârșitul anului 2011, patru parteneri în materie de cooperare operațională se serveau de accesul direct la aplicația SIENA. Proiectul va continua în 2012; — Șefii unităților naționale ale Europol din toate statele membre ale UE, inclusiv observatori din partea partenerilor de cooperare (precum Eurojust și Interpol) și a Comisiei Europene, se reunesc periodic pentru a sprijini Europol cu privire la aspecte operaționale și pentru oferirea de asistență în constituirea echipelor comune de anchetă în care este implicat Europol.